  Виталий Пронин Кылем даурлэн пумозяз Алнаш ёросысь Тыло гурт пумысь вырйылын бергаз тӧл вуко. Табере солы быдэс даур! Киоссэ урдыса сямен, со йӧно сылэ Дэри ёросысь Лудорвай вырйылын.Пичи дыры ортчиз Тылоысь Школа урамын. Татын ик вал бадӟым турник. Сӥзьыл но тулыс кӧс куазен физкультурая урокъёс татын ортчылӥзы. Ог 500 метрын, гурт пумысь вырйылын, бадӟымесь бурдъёссэ урдыса, сылӥз тӧл вуко. Ми, тапалась пичиос, син азямы пуктыны ик ӧм быгатэ улонмес та вукотэк. Гужем со котырысь возь вылын шудон коркаен шудылӥмы. Толалтэ валэн сюрес воляса улӥз. Вал дӧдьые пуксьыса, анай-атай сьӧры кало куды кадь тысь изыны мынӥськод...Изӥськыны куддыръя кузь черод кылдылӥз, соку люкаськем калык вуко коркась корт гур котырын лабыртыса пукиз. Кин мар вера. Куддыр гурак! серектэм куара борддоре пуксем пызез ик пурӟытэ вал.Одӥг пол сыӵе «пресс-конференцизэс» гуртысьтымы ӟуч кышно сӧриз. Варка апай монэ, атае сьӧры мынэм ог 5 аресъем нылашез, дорам тӧл пуйылы ыстӥз. Доре шок-пуль вуи но, песянае рос-прос валэктӥз: алдаллям тонэ, тӧл пуйы дунне вылын ӧвӧл.Калыклы та вуко нянь поттон завод ке вал, милемлы - шудон инты. Тӧл вуколэн бурдыз сисьмыса куаӵак тӥяськем бере но ми куректыны ӧм валалэ: тӥяськем бурд туж чаляк пӧрмиз нылпи ӟечыранлы. Бурд вылаз ог дасо кузя пуксиськомы, мукет палаз сомында ик. Ка-а-ак лобӟиськом! Сюлэм икак луыса, инме ик вуоно кадь.Ӝоген вуко доры электроез кыскизы. Вукомы улӟиз. Но бурдъёсыз ӧз ни лулъяське. Милям но мылкыдмы сӥяз, яратоно интыямы ӧм ни ветлэ.Аръёс ортчизы... Одӥг муртлэн гинэ сюлмыз висиз сисьмыны кутскем вуко понна - тодмо удмурт кылбурчилэн Владимир Романовлэн. Мон, УдГУ-эз йылпумъяса, гуртамы ик дышетыны кутски. Пумиськеммылы быдэ, гуртэ лыктэмезлы быдэ кылбурчи лулӟылӥз:- Лена, утелэ тӧл вукодэс! У-те-лэ!!!Кыӵе шумпотысал туннэ Владимир Васильевич тӧл вуко улӟемлы. Со кадь ик сюлмаськисьёс сюризы но, вукомес 1992-тӥ арын нуизы Лудорвае, интыязы инбам улысь музее.* * *Быдэс элькунамы сыӵе тӧл вуко чылкак огназ кылемын. Нош 100 ар талэсь азьло солэн вын-агайёсыз гуртлы быдэ сямен сылӥзы. Тылоын гинэ соос куинь вылӥллям. Гуртлэн шундыпуксён палаз, Кӧльывырйылын, сылэм Коннай Тимошкинлэн вукоез. Малы ке но сое Тимошкинлэн кышноезлэн нимыныз вераллям - Катья вуко. Отӥгес ик Аркадий Тимошкинлэн вукоез сылэм. Та вукоын изэмзэс тодӥсьёс вань на. Но со, пе, ӵемгес сӧриськылӥз.Тылоын со вакытъёсы улӥллям Драгомировъёс. Михайло, эксэй армие ветлэм воргорон, выжызылы, пе, ваем Драгомиров фамилия. Михайлоен Леким Педор вын-агайёс вылӥллямтэ ке но, фамилизыя валаны луэ, соос одӥг пушъетысь шуыса. Кыкез ик выжыос ӟеч улӥллям. Леким Педор атай юртысьтыз яна потэм, пичи гинэ корка пуктэм. Атаезлэн сётэм валэныз аназэ гырем-кизем. Толалтэзэ Голюшурмаысь спирт заводэ нянь нуллэм. Тол ӵоже люкам коньдонэныз вал басьтэм. Табере 2 валэн нянь нуллэм ни. Кӧня ке ар ужаса, тӧл вуко пуктыны малпам. Кам сьӧрысь нюлэс нуллэм, тодаз вае Педор агайлэн 1928-тӥ арын вордӥськем нунокез Елена Ивановна Драгомирова. Нош 1925-тӥ арын вордскем Харитон Аркадьевич Тимошкин  пусъе вал: песятае туж кибашлы вал, ас понназ дышетскем инженер - удмурт Кулибин.Озьы 1912-тӥ арын Тылолэн лымшорпал вырйылаз улӟиз эшшо огез тӧл вуко. Леким Педор каллен пыд йылаз ӝутӥськыны кутскиз. Бадӟым корка, кирпич кладовой пуктӥз. Со вакытлы нылпиосыз быдэ вуэмын ни вал: Софья нылзэ Шадрасак Кибьяла сётӥз, Юбер пизэ яна поттӥз, бордаз кылизы Иван пиез Такъянай кенэныз. Но такем кондовой юртаз кема улыны ӧз кылды. 30-тӥ аръёсы ӟечгес улӥсьёсты кулак карыны кутскизы. Пӧлазы шедиз Леким Педор но.Вукозэ басьтӥзы, пудозэ поттӥзы. Таӵе мыскыл каремзылы чидатэк, Педор агайлэн сюлмыз чигиз, дырызлэсь вазь улонэн люкиськиз. Кулак рад луиз 29 аресъем Педор Иван но - Лекимлэн пиез. Юртысьтызы быдэс семьязэ поттӥзы. Педор Иван кышноеныз, 6 арес Степан пиеныз, 6 толэзь Енька нылыныз потӥзы курадӟон сюрес вылэ - Сибире. Сибирёзь кызьы ке ӧз вуттэ, Драгомировъёс дугдӥзы Свердловск областе, отын улӥзы 1936-тӥ арозь. Енька апайлэн анаез весь вера вал курадӟемъёссы сярысь. Картая возьматыны но быгатылӥз улэм интызэс. Нош атаез ноку но тодаз ӧз вайылы ортчем аръёсты. Секыт вал, дыр, вераны курытэз сярысь.Иван агай ужаз чугун сюрес вылын. Нош 1936-тӥ арын толсуре Драгомировъёс гуртазы бертӥзы. Бертӥзы, нош корказы ӧвӧл ни. Нырысь со школа вылэм, собере кесяса Алнаше нуиллям. Нош кирпич кладовказы туннэ но сылэ.Драгомировъёс шур сьӧрысь куштӥськем вуж юртэ интыяськизы. Тупатъяса, выльдыса ӧз вуттэ, кутскиз Быдӟым ож. Иван агаез фронтэ басьтӥзы. Секыт сӧсырмылӥз, но война бырытозь ик, ожмаськиз. «За отвагу» медален пусъемын.Войнаысь бертыса, Драгомиров Иван колхозын ужаны кутскиз. Нырысь рядовой колхозник вал, собере - бригадир. Бератаз куризы вукояз ужаны.Война вылтӥ тӧл вуколы йӧназ кузё сюрылымтэ, соин ик сое рос-прос тупатъяны кулэ вал. Колхозникъёс юрттэмен, тӧл вукозэ Иван агай выльдӥз. Валкорзэ (шорысьтыз валтӥсь кор) тракторен вайи, тодаз вайылоз вал 15 ар тракторен ужам Степанова Таканапай.Вукояз ужамзэ мон но умой тодӥсько на. Лапканы вуэм мӧйы воргорон туннэ ке но син азям: тӧдьы дэра айшетэн, кияз пичи уробоез. Вуко котырзэ ӝикытак турналоз но кӧс турынзэ, пичи уробояз тырыса, дораз ваёз. Яке бакча берысьтызы Бадӟым ошмесэ васькон тубатъёсты лэсьтылоз, кытчыяз ке но кортӵог шуккоз, валён лэсьтоз... Ошмес котырез утялтымтэ нуналыз ӧй вал. Ошмесмы но Иван агаез яратылӥз, луоз. Дырды улаз ведраез пуктӥськод но, оп! шуытозь тырме вал. Туннэ Бадӟым ошмесмы сирота кадь потэ мыным: йӧназ утялтӥсь ӧвӧл ни, мисьтаськись но, ву нуллӥсь но ӧжыт. Ведра тырмемез но возьмаса жадёд.Дораз но Иван агайлэн ваньмыз ӝикыт вал. Яратоно нунокез Драгомиров Слава  шуныт мылкыдын тодаз вае песятаез сярысь:- Песятае котькуд тулыс куно каре вал йӧгуаз возем улмоен. Улмопуысьтыз алигес ишкалтэм кадь ик, шарк-шарк утьыны быгатылӥз емышъёссэ.Мынам анае, егит дыръяз соос дорын патерын улэм пинал дышетӥсь, пусъе Иван Фёдоровичлэсь грамотной луэмзэ. Толэзь югытъя укно дураз туж трос лыдӟиське, пе, вал.Аръёс ортчо. Иван агаймы кемалась пӧламы ӧвӧл ни. Нылпиосыз но, пиезлэн нылпиосыз но гуртысь кошкизы. Но мӧйы калык ӧз на вунэты Педор Иванэз но атаезлэсь, Леким Педорлэсь, тӧл вукозэ.Елена Смирнова. Теги: Лудорваймузей  